Javaslat A TANÁCS HATÁROZATA az Egyesült Nemzetek keretében létrejött, a nemzetközi szervezett bűnözés elleni egyezményt kiegészítő, a tűzfegyverek, részeik, alkotóelemeik és lőszereik tiltott előállítása és kereskedelme elleni jegyzőkönyvnek az Európai Unió nevében történő megkötéséről /* COM/2013/0154 final - 2013/0083 (NLE) */





INDOKOLÁS 1. A JAVASLAT HÁTTERE A javaslat okai és céljai Az Egyesült Nemzetek Közgyűlése (United Nations' General Assembly, UNGA) az 1998. december 9-i 53/111. számú állásfoglalásában úgy határozott, hogy határozatlan időre kormányközi ad-hoc bizottságot állít fel, amely a nemzetközi szervezett bűnözés elleni egyezmény (Convention against transnational organised crime, UNTOC) létrehozásáért felel, kiegészítve azt három, az alábbi területekre kiterjedő jegyzőkönyvvel: · az emberkereskedelem, különösen a nők és gyermekekkel való kereskedelem megelőzése, visszaszorítása és büntetése (az emberkereskedelemről szóló jegyzőkönyv); · a migránsok szárazföldön, légi úton és tengeren való csempészete (a migránsok csempészete elleni jegyzőkönyv) és · a tűzfegyverek, részeik és alkatrészeik, valamint lőszereik tiltott előállítása és kereskedelme elleni jegyzőkönyv (a tűzfegyverekről szóló jegyzőkönyv). Az ad-hoc bizottság első hivatalos ülésére 1999 januárjában Bécsben került sor. A Tanács 2000-ben felhatalmazta a Bizottságot, hogy az egyéb jegyzőkönyveken felül folytasson tárgyalásokat az Európai Közösség nevében[1] a nemzetközi szervezett bűnözés elleni egyezményről és az ENSZ tűzfegyverekről szóló jegyzőkönyvéről. A Bizottság tevékenyen részt vett az Egyesült Nemzetekkel Bécsben folytatott tárgyalásokon, szorosan együttműködve az EU tagállamaival és az Európai Unión kívüli G8 országokkal. A nemzetközi szervezett bűnözés elleni egyezményről folytatott tárgyalások 2000 júliusában befejeződtek, a csempészet és az emberkereskedelem elleni jegyzőkönyvekről szóló tárgyalások pedig 2000 októberéig tartottak. Az Egyesült Nemzetek Közgyűlése 2000. november 15-i 55. ülésén elfogadta ezt a három jegyzőkönyvet és megnyitotta azokat aláírásra. Az ENSZ tűzfegyverekről szóló jegyzőkönyvéről szóló tárgyalások fél évvel tovább (2001 májusáig) tartottak, és e jegyzőkönyvet az Egyesült Nemzetek Közgyűlése 2001. május 31-i 55. ülésén[2] elfogadta, majd megnyitotta aláírásra. Az Európai Közösség a többi uniós tagállammal együtt 2000. december 12-én Palermóban hivatalosan is aláírta e jegyzőkönyveket. A Tanács 2001 októberében[3] felhatalmazást adott az ENSZ tűzfegyverekről szóló jegyzőkönyvének aláírására, amelyet az Európai Közösség hivatalosan 2002. január 16-án írt alá New Yorkban, az Egyesült Nemzetek Szervezetének székhelyén. Az Unió 2004 áprilisában jóváhagyta a nemzetközi szervezett bűnözés elleni egyezmény megkötését[4], a csempészet és az emberkereskedelem elleni jegyzőkönyvek megkötését pedig 2006 júliusában. Az ENSZ tűzfegyverekről szóló jegyzőkönyvének megkötését későbbi időpontra halasztották, mivel úgy gondolták, hogy a jegyzőkönyv az új jogszabályok és a meglévő jogszabály módosításainak elfogadását igénylő rendelkezésekből áll. E rendelkezések hatást gyakorolnának a nyilvántartásról, a tűzfegyverek megjelöléséről, hatástalanításáról, a kiviteli, behozatali és tranzit engedélyezésének, illetve engedélyezési rendszereinek követelményeiről, valamint a kiviteli pontokon folytatott ellenőrzések szigorításáról és a közvetítői tevékenységekről szóló uniós szabályokra. A Bizottság 2005-ben közzétette A robbanóanyagok, gyújtószerkezetek, bombakészítéshez használt felszerelések és tűzfegyverek nagyobb biztonságát célzó intézkedésekről szóló közleményét[5]. E közleményre konkrét választ nyújt a fegyverek megszerzésének és tartásának ellenőrzéséről szóló, 1991. június 18-i 91/477/EGK tanácsi irányelv módosításáról szóló 2008/51/EK irányelv és az Egyesült Nemzeteknek a nemzetközi szervezett bűnözés elleni egyezményét kiegészítő, a tűzfegyverek, részeik, alkotóelemeik és a lőszerek tiltott gyártásáról és kereskedelméről szóló jegyzőkönyve (az ENSZ tűzfegyverekről szóló jegyzőkönyve) 10. cikkének végrehajtásáról, valamint a tűzfegyverek, tűzfegyverdarabok, alkotóelemeik és lőszereik kiviteli engedélyezési, behozatali és tranzitszabályainak létrehozásáról szóló 258/2012/EU rendelet. Az ENSZ tűzfegyverekről szóló jegyzőkönyve 2005. július 3-án lépett hatályba. A mai napig 18 uniós tagállam írta alá és 16 tagállam vált a jegyzőkönyv szerződő felévé, amelyből 12 tagállam (Belgium, Bulgária, Ciprus, Észtország, Olaszország, Litvánia, Lengyelország, Szlovákia, Szlovénia, Portugália, Svédország és Finnország) megerősítette a jegyzőkönyvet, négy tagállam (Spanyolország, Lettország, Hollandia és Románia) pedig csatlakozott hozzá. Háttér-információk A Tanácsnak és a Bizottságnak az Európai Unióban a szabadság, a biztonság és a jog érvényesülése megerősítéséről szóló hágai program végrehajtásáról szóló cselekvési terve[6] az intézkedések között felsorolta az ENSZ tűzfegyverekről szóló jegyzőkönyvének – az Európai Közösség részéről történő – megkötésére irányuló javaslatot. Ezt követően a Stockholmi Program[7] kiemelte az illegális tevékenységek egyikeként a tűzfegyverkereskedelmet, amely továbbra is fenyegeti az Európai Unió belső biztonságát és újólag megerősítette, hogy az Uniónak ezentúl is szorgalmaznia kell a különösen az ENSZ égisze alatt létrejött nemzetközi egyezmények (és jegyzőkönyveik) megerősítését. A tűzfegyverkereskedelemről az Európai Unió belső biztonsági stratégiájában[8] is a szervezett bűnözés egyik, az Európai Unió által kezelendő formájaként tesznek említést. Meglévő rendelkezések a javaslat által érintett területen Az EU számos jogi aktust elfogadott azzal a céllal, hogy előmozdítsa a hagyományos fegyverek transzferét a belső piacon, elhárítsa az e téren jelentkező akadályokat, illetve szabályozza a hagyományos fegyverek harmadik országokba irányuló kivitelét. · A Tanács 1991. június 18-i 91/477/EGK módosított irányelve a fegyverek megszerzésének és tartásának ellenőrzéséről. · A Tanács 2007. június 12–13-án elfogadta A bűncselekményeknél használt lefoglalt vagy fellelt tűzfegyverek beszerzési útvonalaival kapcsolatos nyomozások során a rendőri hatóságok által folytatott, határokon átnyúló vizsgálatokra vonatkozóan a tagállamokban alkalmazandó szabványeljárásról szóló ajánlást, amely a mellékletben szereplő kézikönyv használata révén javítani fogja e téren a nyomonkövetési tevékenységeket és a jogérvényesítési együttműködést. · A fegyverek megszerzésének és tartásának ellenőrzéséről szóló, 1991. június 18-i /477/EGK tanácsi irányelv módosításáról szóló, 2008. május 21-i 2008/51/EK irányelv[9] az ENSZ tűzfegyverekről szóló jegyzőkönyve által előírt megfelelő rendelkezések integrálása érdekében az Európai Unión belüli fegyvertranszfer tekintetében. · A 2009/43/EK európai parlamenti és tanácsi irányelv szabályozza a védelmi vonatkozású termékek Közösségen belüli transzferére alkalmazandó szabályokat és eljárásokat. Ezen irányelv 4. cikke (1) bekezdésében előírja, hogy a védelmi vonatkozású termékek más tagállamokon keresztül való áthaladása vagy más – a címzett tartózkodási helye szerinti – tagállamok területére történő bevitele nem kötődik a tagállamok további engedélyéhez. · A Tanács 2012. március 8-án elfogadta a 258/2012/EU rendeletet a tűzfegyverek tiltott kereskedelme elleni küzdelem érdekében a polgári célú tűzfegyverek Európai Unióból történő kivitelének eredményesebb nyomon követésén és ellenőrzésén keresztül, ideértve a behozatalra és a tranzitra vonatkozó intézkedéseket is. E rendelet az uniós jogszabályokat összhangba hozza az ENSZ tűzfegyverekről szóló jegyzőkönyvének 10. cikkével[10]. Alapját az az elv képezi, hogy a lőfegyverek és a hozzájuk kapcsolódó árucikkek államok közötti transzferét nem kellene engedélyezni valamennyi részt vevő állam tudomása és beleegyezése nélkül. Ez nem vonatkozik a katonai célú lőfegyverekre, csupán az Európai Unión kívüli országokból és országokba irányuló kereskedelem és transzfer áll középpontjában. Összhang az Unió egyéb szakpolitikáival és célkitűzéseivel Az ENSZ tűzfegyverekről szóló jegyzőkönyvének az Európai Unió általi elfogadása összhangban áll azokkal a jelenlegi uniós szakpolitikákkal, amelyek a nemzetközi bűnözés leküzdésére, a tűzfegyverek tiltott kereskedelme elleni küzdelem megerősítésére, ideértve kivitelük ellenőrzését és nyomon követését is, valamint a kézifegyverek világszerte történő elterjedésének csökkentésére irányuló intézkedésekkel kapcsolatosak. 2. AZ ÉRDEKELT FELEKKEL FOLYTATOTT KONZULTÁCIÓ EREDMÉNYEI; HATÁSVIZSGÁLAT A különböző érdekelt felekkel folytatott széles körű konzultációkat az uniós jogszabályoknak a jegyzőkönyv vonatkozó rendelkezéseihez való igazítására irányuló európai uniós jogszabályok elfogadásával párhuzamosan folytatták. Nincs szükség további hatásvizsgálatra, mivel e javaslat egy nemzetközi kötelezettség teljesítése terén az utolsó lépcsőfokot képviseli, és az uniós jogszabály már megfelel a jegyzőkönyvben rögzített szabályoknak. 3. A JAVASLAT JOGI ELEMEI A javaslat összefoglalása E javaslat egy olyan első cikket tartalmaz, amely az Európai Unió nevében jóváhagyja a jegyzőkönyvet. A második cikk felhatalmazza a Tanács elnökét arra, hogy kijelölje az Európai Unió nevében a jóváhagyási okirat letétbe helyezésére jogosult személyt. A jegyzőkönyv szövege az I. mellékletben található. A II. melléklet tartalmazza az Európai Uniónak a jegyzőkönyv által szabályozott kérdéseket érintő hatáskörének terjedelméről szóló nyilatkozatot, amelyet a jóváhagyási okirattal együtt letétbe kell helyezni (az ENSZ tűzfegyverekről szóló jegyzőkönyvének 17. cikke (3) bekezdése). A jegyzőkönyv a tűzfegyverek, részeik és alkatrészeik, valamint lőszereik tiltott gyártásának és kereskedelmének megelőzése, leküzdése és megszüntetése érdekében előmozdítja a részes államok közötti együttműködést. A jegyzőkönyv szövege rendelkezéseket tartalmaz az alábbiak céljából: · a tűzfegyverek behozatali, kiviteli és tranzitszállításáról szóló részletes nyilvántartás fenntartása; · a tűzfegyverek előállításakor és valamennyi behozatali időpontban történő megjelölésére vonatkozó nemzetközi rendszer elfogadása; · a lőfegyverek behozatalát, kivitelét, tranzitszállítását és újrakivitelét szabályozó harmonizált engedélyezési rendszer létrehozása; · a tűzfegyverek lopásának, elvesztésének vagy eltérítésének megakadályozása a kiviteli ellenőrzések, kiviteli pontok és határellenőrzések szigorítása révén; · információcsere az engedélyezett gyártók, kereskedők, importőrök és exportőrök, a tiltott kereskedelmet folytatók által használt útvonalak, az illegális kereskedelem leküzdése terén bevált gyakorlatok tekintetében, annak érdekében, hogy az egyes államok képesek legyenek a tűzfegyverek tiltott kereskedelmének megelőzésére, felderítésére és vizsgálatára. Jogalap A jegyzőkönyv az Unió hatáskörébe tartozó kérdésekkel foglalkozik, lévén a közös kereskedelempolitika tárgyát képező kérdésekről szó, és mert az ENSZ tűzfegyverekről szóló jegyzőkönyvének elfogadása érinti az európai uniós jogszabályokat, illetve módosítja alkalmazási körüket (az EUMSZ 3. cikkének (2) bekezdése). Ennek megfelelően az EUMSZ 114. és 207. cikke képezi e határozat anyagi jogalapját. 4. KÖLTSÉGVETÉSI HATÁSOK A javaslatnak nincsenek az uniós költségvetést érintő vonzatai. 5. Következtetések Az ENSZ tűzfegyverekről szóló jegyzőkönyve az első globális eszköz a nemzetközi szervezett bűnözés és a tűzfegyverekkel való kereskedelem elleni küzdelem terén. A jegyzőkönyv egy rendkívül hasznos többoldalú keretet és számos fontos minimumszabályt határoz meg valamennyi részt vevő tagállam számára. A mellékelt tanácsi határozatjavaslat az a jogalkotási eszköz, amelynek révén az Európai Unió elfogadhatja az ENSZ tűzfegyverekről szóló jegyzőkönyvét az EUMSZ 114. és 207. cikke – összefüggésben annak 218. cikke (6) bekezdésének a) pontjával – szerint biztosított jogi alapon. A Bizottság ennek megfelelően a mellékelt határozatot elfogadásra javasolja a Tanácsnak. 2013/0083 (NLE) Javaslat A TANÁCS HATÁROZATA az Egyesült Nemzetek keretében létrejött, a nemzetközi szervezett bűnözés elleni egyezményt kiegészítő, a tűzfegyverek, részeik, alkotóelemeik és lőszereik tiltott előállítása és kereskedelme elleni jegyzőkönyvnek az Európai Unió nevében történő megkötéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 114. és 207. cikkére, összefüggésben a 218. cikke (6) bekezdésének a) pontjával, tekintettel a Bizottság javaslatára[11], tekintettel az Európai Parlament egyetértésére[12], mivel: (1) A tűzfegyverek, részeik, alkotóelemeik és lőszereik tiltott gyártásáról és kereskedelméről szóló jegyzőkönyv (a továbbiakban: a jegyzőkönyv) uniós hatáskörbe tartozó elemeit az Unió nevében a Bizottság, a Tanács jóváhagyásával megtárgyalta. (2) A jegyzőkönyvet a 2001/748/EK tanácsi határozatnak[13] megfelelően 2002. január 16-án aláírták, későbbi időpontban történő megkötésének függvényében. (3) Az Egyesült Nemzetek keretében létrejött, a nemzetközi szervezett bűnözés elleni egyezmény megkötését a 2004. április 29-i 2004/579/EK tanácsi határozat[14] az Európai Unió nevében jóváhagyta, amely az egyezmény 37. cikke (2) bekezdése értelmében annak feltétele, hogy az Európai Unió a jegyzőkönyv részes fele lehessen. (4) A jegyzőkönyv az Unió közös kereskedelempolitikájának hatálya alá tartozó intézkedésekről rendelkezik. Az Európai Unió számos jogi aktust elfogadott azzal a céllal, hogy előmozdítsa a hagyományos fegyverek transzferét a belső piacon, elhárítsa az e téren jelentkező akadályokat, illetve szabályozza a hagyományos fegyverek harmadik országokba irányuló kivitelét. (5) A fegyverek transzfere és ellenőrzése tekintetében a lehető legmagasabb szintű nemzetközi normákat megállapító, jogilag kötelező erejű eszköz olyan kérdéseket érint, amelyek az Unió hatáskörébe tartoznak, lévén a közös kereskedelempolitika tárgyát képező kérdésekről szó, és a jegyzőkönyv elfogadása érinti a fent említett európai uniós jogszabályokat, illetve módosítja alkalmazási körüket. (6) Amennyiben a jegyzőkönyv rendelkezései az Unióra ruházott hatáskörök alkalmazási körébe tartoznak, a megállapodást az Európai Unió nevében jóvá kell hagyni. (7) A jóváhagyó okirat letétbe helyezésekor az Unió letétbe helyezi az Európai Uniónak a jegyzőkönyv 17. cikkének (3) bekezdése értelmében a jegyzőkönyv által szabályozott kérdéseket érintő hatáskörének terjedelméről szóló nyilatkozatot is. (8) A tűzfegyverek Unióban történő megszerzése és birtoklása feletti ellenőrzést, valamint a tűzfegyverek tagállamok közötti mozgásával kapcsolatos alaki követelményeket a 2008/51/EK európai parlamenti és tanácsi irányelvvel módosított 91/477/EGK tanácsi irányelv szabályozza. (9) A védelmi vonatkozású termékek Közösségen belüli transzferére vonatkozó szabályokat és eljárásokat a 2009/43/EK európai parlamenti és tanácsi irányelv szabályozza, A KÖVETKEZŐKÉPPEN HATÁROZOTT: 1. cikk Az Egyesült Nemzetek keretében létrejött, a nemzetközi szervezett bűnözés elleni egyezményt kiegészítő, a tűzfegyverek, részeik, alkotóelemeik és lőszereik tiltott előállítása és kereskedelme elleni jegyzőkönyvet a Tanács az Európai Unió nevében ezúton jóváhagyja. Az Unió hivatalos jóváhagyásáról szóló okmánya a jegyzőkönyv 17. cikkének (3) bekezdése szerinti hatásköri nyilatkozat, amelynek szövege a II. mellékletben található. 2. cikk A Tanács elnöke kijelöli a megállapodás 17. cikke (3) bekezdésében meghatározott jóváhagyási okmány letétbe helyezését az Európai Unió nevében annak érdekében elvégezni jogosult személyt, hogy kifejezze, az Európai Unió a megállapodást magára nézve jogilag kötelező erejűnek ismeri el. 3. cikk Ez a határozat … -án/-én lép hatályba[15]. Kelt Brüsszelben, -án/-én. a Tanács részéről az elnök I. MELLÉKLET Az Egyesült Nemzetek keretében létrejött, a nemzetközi szervezett bűnözés elleni egyezményt kiegészítő, a tűzfegyverek, részeik, alkotóelemeik és lőszereik tiltott előállítása és kereskedelme elleni jegyzőkönyv által szabályozott ügyekre tekintettel az Európai Unió hatásköréről szóló nyilatkozat Az Egyesült Nemzetek keretében létrejött, a nemzetközi szervezett bűnözés elleni egyezményt kiegészítő, a tűzfegyverek, részeik, alkotóelemeik és lőszereik tiltott előállítása és kereskedelme elleni jegyzőkönyv 17. cikkének (3) bekezdése a regionális gazdasági integrációs szervezetek számára előírja, hogy megerősítő, elfogadó vagy jóváhagyó okiratuk tartalmazzon egy, a jegyzőkönyvben szabályozott kérdéseket pontosító nyilatkozatot, annak tekintetében, hogy a jegyzőkönyvben részes fél tagállamok mely hatásköröket ruházták a szervezetre. A kereskedelempolitika az Európai Unió kizárólagos hatáskörébe tartozik. Az Unió megosztott hatáskörébe tartoznak a belső piac megvalósítására vonatkozó szabályok és kizárólagos hatáskörébe tartoznak a megállapodás rendelkezései, amelyek hatást gyakorolhatnak vagy módosíthatják az Európai Unió által elfogadott közös szabályok alkalmazási körét. Az Unió szabályokat fogadott el, nevezetesen a tűzfegyverek tiltott gyártása és kereskedelme elleni küzdelem, valamint a tagállami kereskedelempolitikára vonatkozó szabványok és eljárások szabályozása tekintetében, különösen a nyilvántartás, a tűzfegyverek megjelölése, hatástalanítása, a kiviteli, behozatali és tranzit engedélyezésének, illetve engedélyezési rendszereinek követelményei, valamint a kiviteli pontokon folytatott ellenőrzések szigorítása és a közvetítői tevékenységek vonatkozásában. Az Egyesült Nemzetek keretében létrejött, a nemzetközi szervezett bűnözés elleni egyezményt kiegészítő, a tűzfegyverek, részeik, alkotóelemeik és lőszereik tiltott előállítása és kereskedelme elleni jegyzőkönyv az Európai Unióra átruházott hatáskörök tekintetében az Európai Unió működéséről szóló szerződés alkalmazási körébe tartozó területekre és az említett szerződésben meghatározott feltételeknek megfelelően alkalmazandó. Az ilyen uniós hatáskörök kiterjedése és gyakorlása – jellegükből adódóan – folyamatosan fejlődik, és az Unió – a jegyzőkönyv 17. cikke (3) bekezdésének megfelelően – szükség esetén kiegészíti és módosítja e nyilatkozatot. [1] 2000. január 31-i határozat. [2] ENSZ közgyűlési határozat, A/RES/55/255. [3] A 2001/748/EK tanácsi határozat (HL L 280., 2001.10.24., 5. o.). [4] A Tanács határozata (2004. április 29.) az Egyesült Nemzetek nemzetközi szervezett bűnözés elleni egyezményének az Európai Közösség nevében történő megkötéséről (HL L 261., 2004.8.6., 69. o.). [5] A Bizottság közleménye a robbanóanyagok, gyújtószerkezetek, bombakészítéshez használt felszerelések és lőfegyverek nagyobb biztonságát célzó intézkedésekről, 2005.7.18.; COM(2005) 329 végleges. [6] HL C 198., 2005.8.12., 4.2. pont, Nemzetközi jogrend, o) pont, 20. o. [7] EU tanácsi dokumentum 17024/09, CO EUR-PREP 3 JAI 896 POLGEN 229, 2009. december 2. [8] A Bizottság közleménye: „Az Európai Unió belső biztonsági stratégiájának megvalósítása: Öt lépés a biztonságosabb Európa felé”, COM(2010) 673. [9] 2008/51/EK irányelv, amelynek közzétételi hely és ideje: HL L 179., 2008.7.8.; 2008. július 20-án lépett hatályba (átültetésének határideje 2010. július 28. volt). [10] A 258/2012/EU rendelet közzétételére 2012. március 30-án került sor (HL L 94.). [11] HL, … o. [12] HL, … o. [13] HL L 280., 2001.10.24., 5. o. [14] HL L 261., 2004.8.6. [15] A határozat hatálybalépésének napját a Tanács Főtitkársága hirdeti ki az Európai Unió Hivatalos Lapjában.